A BIZOTTSÁG 1971/2004/EK RENDELETE
(2004. november 16.)
a Portugália lobogója alatt közlekedő hajók álsügér halászatának leállításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre (1) és különösen annak 21. cikke (3) bekezdésére,
mivel:
(1)
A bizonyos halállományokra és halállománycsoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2004. évre történő meghatározásáról szóló, 2003. december 19-i 2287/2003/EK tanácsi rendelet előírja az álsügérre vonatkozó kvótát a 2004. évre (2).
(2)
A célból, hogy biztosítani lehessen a kvóta alá eső állomány mennyiségi korlátozására vonatkozó rendelkezéseket, szükséges hogy a Bizottság kitűzze azt a dátumot, amely időpontra egy tagállam lobogója alatt közlekedő hajókról való fogások úgy tekinthetők, hogy a megengedett kvótát kimerítették.
(3)
A Bizottsághoz eljuttatott információk szerint az álsügérnek a NAFO 3M terület vizeiből, portugál zászló alatt hajózó vagy Portugáliában nyilvántartott hajókról való halászata már elérte a 2004-re kiszabott kvótát. Portugália megtiltotta ezen állomány halászatát 2004. október 13-i kezdettel. Ennélfogva ezt a dátumot be kell tartani,
ELFOGADTA EZT A RENDELETET:
1. cikk
Az álsügérnek a NAFO 3M terület vizeiből, portugál zászló alatt hajózó vagy Portugáliában nyilvántartott hajókról való halászatáról megállapítást nyert, hogy már kimerítette a Portugália számára 2004-re kiszabott kvótát.
E rendelet alkalmazásának időpontjától kezdve tilos az álsügérnek a NAFO 3M terület vizein Portugália lobogója alatt közlekedő vagy Portugáliában nyilvántartott hajókról való halászata csakúgy, mint a kifogott állomány fedélzeten való tartósítása, egyik hajóról a másikra történő átrakodása vagy a partra való kiszállítása.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Október 13-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. november 16-án.